Notum sit presentibus et posteris quod domnus Hugo de Berriaco, filius scilicet Rotlanni Bresent, veniens Matisconem, in claustro Sancti Vincentii levite et martiris, per manum domni episcopi Pontii et Petri decani, Hugonis cantoris, Stephani archidiaconi et tunc dapiferi, Gaufridi Gastinelli, Bernardi Pinguis et aliorum canonicorum, consilio hominum suorum, vendidit Domino et ejusdem ecclesie canonicis omnem decimam quam in parrochia de Petra Clausa possidebat, et que ei jure hereditario pervenire poterat tam in applanatis quam in explanandis, et omnem consuetudinem quam in congreganda ejusdem decime habebat perpetuo eidem prefate ecclesie possidenda absque ulla retemptione concessit, accipiens ab ipsis canonicis pro hac venditione mille septingentos solidos Matiscensis monete et uxor sua XXX, que hoc laudavit. Et juravit prefatus Hugo super sacrosanctum altare inde pacem et garantiam ecclesie et canonicis et de se omnibusque heredibus suis et de omnibus hominibus quos bona fide ab inquietatione ecclesie inde prohibere posset, et posuit obsides post se qui hoc idem affirmaverunt sacramento, Jotcerannum Grossum et Hugonem fratrem ejus, Helduinum de Berriaco, Stephanum de Marreo, Gaufridum de Malliaco, Gaufridum de Cluniaco, Stephanum de Brugeria, Odonem de Petra Clausa. Actum est hoc in presentia plurium clericorum et laicorum, anno illo quo rex Ludovicus Francie cum maximo exercitu processerat ad ferocitatem Gentilium deprimendam et Orientalem ecclesiam exaltandam.